<classify> CHUO KIKUU cha Mzumbe Kampasi Kuu Morogoro, kimekabidhi misaada ya vifaa tiba kwa ajili ya majeruhi wa ajali ya moto iliyotokea mkoani Morogoro, Agosti 10, mwaka huu na kusababisha vifo vya watu 97.Akizungumza wakati wa hafla ya makabidhiano ya vifaa hivyo jana, Makamu Mkuu wa Chuo hicho Profesa Lughano Kusiluka alisema, Jumuiya ya Chuo Kikuu Mzumbe wamechangia vifaa tiba vya thamani ya Sh 6,343,000.Alisema vifaa hivyo vinajumuisha madawa, sindano, dripu, gozi za vidonda, madawa ya maumivu, maji, taulo za kike na madawa mengine baada ya kuonekana uhitaji mkubwa wa vifaa hivyo kufuatilia hali ya majeruhi na matibabu wanayoendelea kupatiwa kwenye hospitali hiyo.Vifaa tunavyokabidhi ni michango ya watumishi, wanafunzi na uongozi wa Chuo Kikuu Mzumbe ... Tunatamani kuona majeruhi wa ajali hii wanatibiwa na kurejea kwenye afya zao, amesema.Akipokea vifaa hivyo, Kaimu Katibu Tawala Mkoa wa Morogoro, Noel Kazimoto alisema Serikali ya Mkoa imefarijika sana kwa namna chuo hicho kilivyojitoa tangu ajali hiyo ilipotokea.Mganga Mkuu wa Mkoa huo Dk Kusirya Ukio amesema, hadi jana majeruhi 17 walikuwa wakiendelea na matibabu katika Hospitali ya Mkoa na kati yao baadhi wameanza kufanya mazoezi.Amesema, matibabu hayo yatachukua muda mrefu kutokana na aina ya majeraha waliyoyapata, hivyo misaada bado inahitajika vikiwemo vifaa tiba.  <topic>: kitaifa 